Steve kap na ‘analfabeet, manteldraaier en werfbobbejaan’Hofmeyr het die foto op Twitter gelaai. Hofmeyr, wat ŉ koeëlvaste baadjie onder sy aanknoophemp aangehad het, het begin deur te vra: “Is 2016 nie die jaar waarin daar vir eens en vir altyd bevestig is hoeveel dooie gewig ek en jy saamsleep nie? Weet jy hoeveel dooie gewig subsidieer jou belasting? Die juk van transformasie is dooie gewig. Die plig om te versoen: dooie gewig. My skuldgevoelens oor die geskiedenis: dooie gewig. My skuldgevoelens oor my nasionale volkstrots: dooie gewig. My plig om die hoofstroommedia agting te gee: dooie gewig. In 2016 skud ek dit af.” Hofmeyr het gesê sy verdraagsaamheid en respek vir ander volke sal van voor af verdien moet word. Volgens hom is daar drie eienskappe om ŉ volk te wees. “ŉ Onderskeibare kulturele karakter, belange en waardes waarvoor jy sal sterf, en jy moet oor jou eie belange en waardes regeer. Ons word regeer deur ŉ analfabeet. Wat is ons ander keuses? ŉ Manteldraaier in die DA en ŉ werfbobbejaan in die EFF.” Hy het ook uitgevaar teen Fikile Mbalula, minister van sport, wat volgens hom rugby met politiek verwoes het en die mededingende gees in Suid-Afrikaanse sport vir altyd uitgedoof het. “Ek is vervreem van hierdie wanbestuur en onbevoegdheid en betaal nog net belasting omdat hulle my dwing. En hulle gaan nog smeek vir daardie belasting wanneer Donald Trump sy krane na Afrika toedraai en die nugter wêreld weer afsonderlike ontwikkeling voorstaan.” Volgens Hofmeyr was apartheid nooit daar om enigiemand te onderdruk nie. “Daardie leuen is gebruik om ŉ klein minderheid uit hul soewereiniteit uit te boelie, te ruk. Probeer dit gerus vandag. Jy sal gou jou rieme styfloop. In 2016 wil volke, soos in enige ander tyd, weer apart wees. Goeie bure, maar onafhanklike bure wees.” Hy het gesê die land kan nie werk wanneer die “kattekwaad van twee seuns in Middelburg” verhef word bo die sterftesyfer, bo die verkragtingsyfer en bo die mees brutale plaasmoorde in die wêreld nie. Dit was met verwysing na die doodskis-voorval waarin twee mans aangekla word omdat hulle na bewering ŉ ander man in ŉ doodskis ingedwing het. Hofmeyr het die foto op Facebook gelaai. “Mmusi [Maimane] wil saam met die EFF klippe gooi na twee outjies in Middelburg, want dit sal ons aandag aflei van die moorddadigste stad in Afrika, Kaapstad. Dit sal ons aandag aflei van derduisende verkragters, kleuterverkragters, strykysterkrygers, verwurgers, verdrinkers, aanranders en bejaardeboelies. Daar is, soos ek nou praat, ŉ vrou in Suid-Afrika wat skree vir haar lewe, Mmusi.” Hofmeyr het gevra hoe dit kan gebeur dat ŉ “duisend jaar oue metafoor komende van ŉ wit persoon”, met verwysing na Penny Sparrow, meer aandag kan kry as “ŉ swart man wat petrol in ŉ bejaarde man se keel afgooi”. “As ek vernietigende mense nie ‘ape’ mag noem nie, vuil mense nie ‘varke’ mag noem nie, skelm mense ‘jakkalse’ mag noem of wyse mense ‘uile’ mag noem nie, watter waarde het taal dan vir my en jou?” Hofmeyr het die foto op Facebook gelaai. Hy het ook ŉ boodskap vir die EFF-leier Julius Malema gehad. “Ek sal nie my land, grond of huis afstaan nie, want meer as genoeg mans, vroue en kinders het gesterf daarvoor en dis moeilik genoeg om dit af te betaal. Ek sal nie val vir hierdie substandaard wat jy opdis as die norm nie. Nie op my skof nie. Ek sal nie voorgeskryf word waarop en wanneer ek trots mag wees nie. Ek sal sing, skryf en rym soos my hart my lei. Ek sal nie stilbly omdat my woordeskat gekriminaliseer word nie. Nie op my skof nie. Ek sal skree tot ek gehoor word.” Hofmeyr het afgesluit deur te sê vir die eerste keer in 21 jaar gaan hy nie net swartgallig wees nie. “Meer as enige ander tyd in die afgelope 21 jaar, sien ek weer hoop op die horison, dat my politieke behoudendheid en nasietrots dalk die norm kan wees en dat die wêreld die Boere-Afrikaner al beter gaan verstaan in 2017. Let maar op my woorde. Wees veilig. Wees trots. Bly by my. Dankie.” Lees Hofmeyr se volledige toespraak op sy Facebook-blad.